Biler i rabatten, piller i bilen og en ubehøvlet bilist uden kørekort. De tre ting var, hvad der - med politiets egne ord - fik dem i aktion mandag morgen ved Hovedvejen ved Aalestrup. Her havde et trafikuheld fundet sted omkring klokken 6:00. En bil, der kom kørende mod syd, kom til at køre op i bagenden på et foranliggende køretøj, som havde trailer bagpå. Bag rattet i bilen med traileren bagpå sad en 51-årig mand fra Nørager. Sammenstødet betød, at hans køretøj blev skubbet over i modsatte vejbane og ramte ind i siden på en modkørende bil, hvor en 20-årig fra Bjerringbro kom kørende. Ingen af de implicerede i uheldet kom til skade, men der ventede politiet lidt ekstra arbejde, da de kom ud til stedet. - Det udvikler sig lidt, da vi kommer derud. Ham der kørte op i traileren havde ikke noget kørekort. Derudover blev han lidt ubehøvlet, så det endte med, han blev anholdt for at sige en masse ukvemsord til betjentene, siger politikommissær i Himmerland, Mikkel Brügmann. Ransagning gav pote Efter den 30-årige mand fra Viborg-kanten havde gjort opmærksom på sig selv, valgte politiet at ransage hans bil. - Her finder vi nogle piller, som en passager i bilen nu er sigtet for at besidde, siger Mikkel Brügmann. Hvilke piller der er tale om, ved politiet endnu ikke. Politikommissæren oplyser tirsdag morgen, at den anholdte mand er løsladt.

Referat:
En bilist så sig sur på politiet, efter han havde kørt ind i en foranliggende bil.